
Realitatea zilelor noastre pune omul în situații din ce în ce mai delicate, 
adesea destul de stresante şi chiar riscante; omul contemporan, vrăjit de pro- 
priile descoperiri şi conştient, mai mult sau mai puţin, de puterea pe care 
ştiinţa şi tehnica actuală i-o oferă, se întreabă, fie cu anxietate, cu suspiciune, 
cu îngrijorare, fie cu aroganță, cu mândrie sau chiar cu exces de zel, asupra 
locului şi rolului pe care îl are în Univers, asupra evoluției actuale şi viitoare 
a lumii. În ultimele decenii, s-a constatat o accentuare a fenomenului de înde- 
părtare sau chiar indiferență față de mesajul Bisericii creştine din partea unui 
număr din ce în ce mai mare de persoane (este şi cazul țării noastre, iar am- 
plele transformări survenite după '90 au influențat conduita morală şi reli- 
gioasă a multor persoane). Creştinismul, alături de alte curente şi practici 
religioase, parcurge o etapă delicată şi plină de frământări în încercarea 
de a găsi răspunsul şi atitudinea echilibrată la provocările lumii moderne. 

Progresul ştiinţelor bio-medicale şi socio-umane a oferit omului posibili- 
tatea unei mai bune cunoaşteri de sine, exercitând o influență directă asupra 
evoluţiei societății şi comunităților umane. Toate aceste schimbări profunde 
şi rapide s-au răsfrânt asupra omului însuşi, asupra judecăților şi dorințelor 
lui individuale şi colective, asupra modului de a gândi şi de a acționa în raport 
cu lucrurile şi cu semenii din jurul său. Modificarea semnificativă a ritmului 
de viaţă şi, în ultimii ani, circulația instantanee a informaţiilor — sindromul 
CNN - au făcut ca orice eveniment mai deosebit sau orice tragedie sau catas- 
trofă, petrecută sau anticipată, să fie mediatizate şi comercializate, mai cu 
seamă din dorința de profit şi cultivare a senzaționalului. În aceste scopuri 
au fost invocate şi antrenate tot felul de surse şi autorități, respectiv oameni 
de ştiinţă, clerici, clarvăzători, citate sau paragrafe din scrieri sfinte, ocultişti 
etc., care ar putea oferi o explicaţie acceptabilă şi uşor înțeleasă de rațiunea 
umană (este suficient să amintim aici cum au fost exploatate mediatic eclipsa 
de soare din 1999 şi psihoza trecerii în anul 2000). 

În acelaşi context, asistăm adesea la un fenomen de distorsiune şi bruiaj 
în transmiterea şi receptarea mesajelor aparținând zonei politicului, econo- 
micului, socialului, culturalului şi chiar a spiritualului — sindromul Turnul 
Babel, situaţie în care se comunică foarte mult, fără a transmite un mesaj 

coerent şi consistent, urmărindu-se în special avantaje materiale imediate. 
Prin urmare, în această lume mercantilă, dogma creştină, percepută ca normă 
cu valoare juridică în instituţia bisericească, nu mai reprezintă, ca în alte vre- 
muri, elementul corectiv, coercitiv sau incriminator pentru credinciosul de 
rând. 

Negarea lui Dumnezeu sau a religiei, atitudinea de indiferență față de 
valorile religioase nu mai este privită ca fiind ceva neobişnuit şi individual; 
astfel de atitudini sunt prezentate de multe ori ca o exigență a progresului 
ştiinţific sau ca o nouă revelaţie a unor curente revoluţionare de gândire şi 
acțiune socială. În multe țări, toate acestea nu sunt exprimate numai la nivel 
filozofic; ele afectează în mare măsură literatura, artele, interpretarea ştiin- 
telor umaniste şi a istoriei, chiar şi a legilor civile, fapt care provoacă multă 
confuzie şi duce la dezorientarea multora. Un exemplu sugestiv în acest sens 
este oferit de mişcarea New Age, apărută ca un fel de religie ce vrea să răs- 
pundă dezorientării în care se găsesc oamenii şi să ofere soluţii la conflic- 
tele dintre ei şi societate; de fapt, această mişcare vrea să fie o suprareligie, 
care ia din toate religiile câte ceva, îmbinând elemente din gnosticism, ezo- 
terism şi din ocultism, din budism şi astrologie, din islamism şi creştinism. 
Altfel spus, ia din fiecare câte ceva, realizând un cadru diversificat de ideo- 
logii şi practici, asemănător unei mese variate, gen „bufet suedez”, din care 
fiecare îşi alege bucatele care-i convin. 

Schimbările atât de rapide, petrecute adesea în neorânduială, nu fac alt- 
ceva decât să sporească dezechilibrele şi contradicţiile existente atât la nivel 
individual, cât şi la nivel social. La nivelul persoanei se resimte frecvent un 
dezechilibru între inteligența practică modernă şi gândirea teoretică, aceasta 
din urmă nereuşind să integreze ansamblul cunoştinţelor şi informaţiilor, 
nici să le ordoneze în sinteze şi argumente satisfăcătoare pentru multitudinea 
semnelor de întrebare care îşi fac loc din ce în ce mai mult în conştiinţa indi- 
vidului. Se vorbeşte şi de un dezechilibru între preocuparea pentru eficiența 
practică şi exigenţele conştiinţei morale şi, de multe ori, între condiţiile vieţii 
colective şi exigenţele unei gândiri personale (nu de puţine ori impregnate de 
egoism şi interese subiective supralicitate, care calcă în picioare ideea accep- 
tării şi respectării aproapelui). În sfârşit, putem vorbi şi de un dezechilibru 
între specializarea activității umane şi viziunea universală asupra realităţii. 
În acest context destul de confuz, mulți se întreabă dacă răspândirea evan- 
gheliei, sau noua evanghelizare, va mai avea succes în lumea nanotehno- 
logiei şi a microingineriilor genetice, în condiţiile expansiunii ființei umane 
dincolo de limitele gravitaţiei terestre şi în condiţiile informatizării genera- 
lizate a mediului nostru de viață. Oare nu cumva André Malraux, anticipând 
progresele umanității, s-a gândit şi el la aceste lucruri atunci când a lansat 
întrebarea devenită laitmotiv în multe discursuri: Secolul XXI va fi religios 
sau nu va fi deloc? 

Analizând evoluţia istorică şi socio-culturală a omenirii, ajungem la con- 
cluzia că ființa umană nu a avut un simț atât de acut al libertăţii ca în zilele 
noastre, însă, în acelaşi timp, apar noi forme de aservire socială şi psihică. 
Nu putem ignora setea interioară sau nevoia fiziologică a omului de a avea 
certitudini şi de a crede în ceva, de a se raporta la ceva (exemplul tipic în psi- 
hologie, mai ales în psihoterapie, îl reprezintă momentul în care persoana, cu 
ajutorul terapeutului, începe să creadă în efectul acțiunii terapeutice; se pro- 
duce o descătuşare a unor energii psihice latente care au drept catalizator 
credința subiectului în şansa de mai bine; un proces asemănător de schim- 
bare/consolidare a convingerilor religioase se petrece şi în situaţii de conver- 
tire sau de trăire paroxistică a credinţei în cazul asceţilor). Exploatând nevoia 
de a crede a individului, în decursul timpului, oamenii au experimentat o serie 
întreagă de mecanisme de influențare, manipulare şi exploatare a credințelor 
umane: prozelitismul şi aşa- numita nouă evanghelizare propusă de sectele 
religioase, campaniile electorale, fanatismul religios, totalitarismul, practicile 
oculte etc. Dincolo de aceste exemple cu un caracter general, putem identifica 
şi exemple din viața noastră cotidiană; la fiecare colț de stradă sau aproape 
zilnic puteam întâlni pe cineva care vrea să ne câştige încrederea, să ne con- 
vingă de intențiile lui bune, adică să ne facă să credem în el. Fiecare dintre 
noi a experimentat cel puţin o dată acest „joc social” al încrederii unul în celă- 
lalt. De asemenea, întâlnim din ce în ce mai mulți oamenii ancoraţi puternic 
în lumea materială şi care caută în permanenţă minuni, semne palpabile, 
revelații divine pentru a justifica într-un mod rațional credinţa lor (un fel de 
Toma necredinciosul), sau oameni cu o credință şubredă, care aleargă cu dis- 
perare pentru a obține garanții că Dumnezeu există (afluxul imens de per- 
soane la aflarea unui loc unde se produc aşa- numitele minuni, înrolarea în 
campanii de pelerinaj şi participarea la misiuni populare, fără disponibili- 
tatea interioară şi acceptarea necondiționată, ci, mai degrabă, atraşi de cu- 
riozitate, de spectaculos şi de grandoarea unor astfel de evenimente). De 
cealaltă parte, întâlnim practica unor mişcări religioase prozelite (cazul mul- 
tor secte religioase) care exploatează nevoia de certitudini a omului, dar şi 
celelalte nevoi cotidiene, dându-le o justificare „evanghelică” palpabilă — aju- 
torul material imediat; practic, se produce un fel de condiționare reciprocă 
de tip pavlovian — dacă tu crezi în ce spunem noi, atunci Cel de Sus te ajută, 
şi invers — dacă cel de sus te-a ajutat şi ţi-a oferit cele necesare, atunci vei 
crede cu mai multă convingere. 

În altă ordine de idei, extinderea tipului de societate industrială şi, mai 
recent, postindustrială a determinat expansiunea economică, mai cu seamă 
în anumite țări, şi a transformat radical concepțiile, condiţiile şi pattern-urile 
de viață socială consolidate în decursul timpului (se invocă frecvent sintagma 
de „criză a societăţii tradiționale” în favoarea sintagmei de „societate mo- 
dernă” sau „postmodernă”). S-a ajuns ca în lumea de azi totul să poată fi 

cumpărat, totul poate fi de vânzare, întreaga scenă a omenirii a devenit o 
imensă bursă în care tranzacţiile nu mai contenesc şi unde nebunia şi fan- 
tezia se armonizează în forme bizare aducătoare de profit (spre exemplu: în 
anul 2003, în apropierea sărbătorii de Valentine's day, fapt deloc întâmplător, 
cineva a venit cu o ofertă care a revoluţionat piața: a scos la vânzare par- 
cele de pământ aflate pe Lună. Ce era mai curios în toată această poveste, 
oferea şi titlul de proprietate pe acel teren. Şi să nu credeţi că nu s-au găsit 
cumpărători). Având în vedere un astfel de precedent, nu cred că mai e mult 
până când, într-o zi, deschizând televizorul, să aflu că cineva, în calitate de 
unic proprietar, l-a scos la licitaţie chiar pe Dumnezeu. Cum aţi primi vestea? 
Mărturisesc că am momente când, privind la spectacolul lumii moderne, stau 
şi mă întreb: între Omul din Neanderthal, Homo Sapiens şi Omul secolului 
al XXI-lea, care e până la urmă cel mai sălbatic? Altfel spus, nu putem ignora 
transformarea mentalităților şi a structurilor cognitive ale omului modern, 
mai ales în cazul tinerilor care, din ignoranță sau nonconformism, pun sub 
semnul întrebării, adesea mult prea uşor, valorile moştenite de-a lungul gene- 
raţiilor; astfel, nerăbdători sau nemulţumiţi, ajung să se revolte şi să reven- 
dice noi roluri în viața socială. În aceste condiţii, putem vorbi despre o adevă- 
rată transformare socială şi culturală, ce se reflectă chiar şi în viaţa religioasă. 

Dacă ar fi să sintetizăm ideile prezentate până acum, putem spune că fră- 
mântările lumii contemporane sunt determinate de un dezechilibru deja înră- 
dăcinat în inima omului, rezultat al unor tensiuni şi conflicte generate de 
statutul şi condiția sa în contextul creaţiei universale; pe de o parte, în cali- 
tatea sa de creatură, omul îşi experimentează în situaţii diverse limitele, iar 
pe de altă parte, se simte nelimitat în dorinţele şi aspiraţiile sale şi chemat 
la o viață superioară. Materialismul pragmatic şi goana disperată după câş- 
tig, pe de-o parte, sărăcia, mizeria şi alienarea socială, pe de altă parte, sunt 
exemple dureroase care marchează şi dezechilibrează ființa umană. 

În lucrarea Etica protestantă şi spiritul capitalismului, sociologul Max 
Weber demonstrează felul în care Biserica protestantă, înaintea celorlalte 
Biserici tradiționale, a conciliat principiile dogmei creştine cu acumularea 
bogăției. Pentru creştinul protestant, acumularea bogăției nu este un păcat, 
ci, dimpotrivă, este socotit ca un har de la Dumnezeu. Averea lui lucrează 
pentru binele comun, este pusă în slujba comunităţii în care trăieşte. Inţe- 
leasă astfel, dogma creştină se transformă într-o idee revoluționară a Bisericii 
protestante; pe înțelesul omului de rând, Dumnezeu nu-i iubeşte numai pe 
cei care îşi părăsesc familia, averile şi se izolează de comunitate, mergând în 
pustiu (alegând calea ascezei, aşa cum sună îndemnul Scripturii) în căutarea 
mântuirii, ci Dumnezeu îi iubeşte şi pe aceia care rămân în mijlocul oamenilor 
şi produc bogăţie. Altfel spus, prin această pricepere în înmulțirea „talan- 
ților” cu ajutorul unor idei ingenioase care nu stau la îndemâna oricui este 
tradus harul dăruit de Dumnezeu bunului creştin. 

Tot în etica protestantă găsim o altă idee importantă, aceea că marginalii 
dintr-o comunitate devin foarte ambițioşi şi, de cele mai multe ori, şi efi- 
cienți, tocmai datorită statutului lor de marginali. Aceştia intră în compe- 
tiție cu cei care au resurse şi inventează soluţii ingenioase pentru situaţii 
problemă. Prin această idee, etica protestantă inovează şi în domeniul de- 
mocraţiei, legitimând marginalii să participe în competiţia socială fără com- 
plexe, chiar cu un fel de orgoliu al marginalului. Practic, cele două idei pro- 
testante au desprins Europa de restul lumii; eficiența acțiunii raționale şi 
spiritul democratic devenind cuvintele de ordine ale secolelor al XIX-lea şi 
al XX-lea (evident că au existat poziţii critice în raport cu aceste idei, şi 
care, după părerea mea, nu au convins de fiecare dată). Poate nu chiar în- 
tâmplător, în societățile unde instituțiile tradiționale, mai ales Bisericile 
majoritare (dominante), au acceptat mai greu inovațiile curentului ilumi- 
nist (respectiv acțiunea rațională şi democraţia) se constată un deficit de 
dezvoltare economică şi un deficit de democraţie. Altfel spus, nu considerăm 
că este corect să incriminăm bogăţia ca fiind vicioasă şi periculoasă pentru 
binele spiritual al omului, ea fiind doar o resursă la îndemâna oamenilor; 
vicioşi pot fi oamenii care administrează bogăţia şi resursele unei comuni- 
tăţi. 

In spiritul conduitei economiei de piață, a societăţii de consum, oare de 
câte ori nu s-a întâmplat să facem tranzacţii cu divinitatea, să negociem un 
favor sau un câştig, să recâştigăm un lucru prețios în schimbul unor promi- 
siuni sau, pur şi simplu, să afişăm o formă de altruism cosmetizat din dorința 
de a părea buni şi generoşi? În cele mai multe situații, această conduită este 
rezultatul perceperii superficiale şi emoționale a mesajului evanghelic, fără 
a face un efort suficient de interiorizare şi înțelegere a esenței cuvântului 
sacru. Aşa se face că vrem să părem mai buni în preajma marilor sărbători, 
avem o trăire emoţională mai puternică atunci când asistăm la ceremoniile 
religioase, ne închinăm mai des la cele sfinte şi suntem în stare să renunțăm 
şi la haina de pe noi când boala şi suferința ne copleşesc sau facem promi- 
siuni dintre cele mai generoase când ne aflăm în fața unei încercări sau a 
unui examen important etc.. În restul situaţiilor, fie suntem indiferenți sau 
delăsători față de cele sfinte, fie mai ținem un pic de post atunci când silueta 
nu corespunde parametrilor comerciali (fiindu-ne afectată serios imaginea 
şi stima de sine), fie ironizăm, parodiem sau ne amuzăm în diferite contexte 
pe seama parabolelor, scenelor sau evenimentelor biblice. Dacă ar fi să facem 
un sondaj de opinie asupra acestor elemente, vom constata că, în cele mai 
multe situaţii, oamenii obişnuiţi evocă cel mai uşor imagini şi scene din Evan- 
ghelie, devenite deja comune şi etichetate: „nunta din Cana”, „sfârşitul lu- 
mii”, „fiul risipitor”, „cina de taină”, „samariteanul milostiv”, „minunea cu 
cinci pâini şi doi peşti”, „tâlharul de pe cruce”, „schimbarea la față” etc. Din 
nefericire, nu toți reuşesc să treacă dincolo de aceste tablouri sau imagini 

percepute ca atare, şi care, raportate la contextul vieţii actuale, par mai de- 
grabă secvențe de basm sau de poveste. 

Noua evanghelizare ar trebui să identifice şi să ofere un nou cadru de 
referință în perceperea şi înțelegerea divinității; experienţa socială de zi cu 
zi ne demonstrează că imaginea unui Dumnezeu care vrea binele omului, 
dar, în acelaşi timp, justiţiar, autoritar şi dojenitor, nu mai este de actuali- 
tate. Dumnezeu poate fi perceput şi altfel; îmi vin în minte cuvintele ros- 
tite de Paulo Coelho într-un interviu ce a reuşit să concentreze un mesaj foarte 
profund în cuvinte foarte simple: „În ceasul morţii, când ne vom întâlni cu 
Dumnezeu, nu vom fi judecaţi, în primul rând, după greşelile şi păcatele 
comise, ci după cât de mult sau cât de puţin am iubit în viața noastră”. În 
aceeaşi ordine de idei, Henri Nouwen, în cartea sa, intitulată Întoarcerea 
fiului risipitor. O istorie a drumului spre casă, pornind de la tabloul lui 
Rembrandt şi de la textul evanghelic, oferă o perspectivă şi un cadru de înțe- 
legere a divinității, care încearcă să vină în întâmpinarea aşteptărilor omului 
contemporan. 

Evident că acțiunea de evanghelizare este prin excelență şi un act didactic, 
adică de educare şi formare a spiritului şi conduitei umane în raport cu valo- 
rile creştine. Acceptând această premisă, nu putem ignora o serie de principii 
şi norme pedagogice de care trebuie să ținem seama atunci când ne asu- 
măm această responsabilitate; respectarea particularităților de vârstă şi indi- 
viduale, accesibilizarea mesajului şi sistematizarea informațiilor în funcție 
de nivelul de înțelegere al auditoriului, integrarea informaţiilor teoretice, 
uneori abstracte, din mesajul evanghelic în activitățile cotidiene ale omului 
de rând. Interpretarea, resemnificarea conținutului evanghelic în formu- 
lări sterile, redundante, stereotipe sau uneori prea abstracte nu trezesc atenția 
celor care ascultă (un rol important aparținând şi componentei paraverbale 
din actul comunicării). Nu lipsite de importanţă sunt atitudinea şi rolul 
jucat de clerici, ca persoane autorizate, în împărtăşirea conţinutului evan- 
ghelic; atitudinea paternalistă, autoritară sau rolul de „propagandist” al 
unei ideologii (în speță evanghelia) nu sunt conduite aşteptate şi valorizate 
în lumea laică; atitudinea de acceptare, disponibilitatea necondiționată, rolul 
de misionar, de model şi personaj de referință în aplicarea mesajului evan- 
ghelic reprezintă doar câteva dintre aşteptările omului de rând. 

În concluzie, atunci când vorbim de noua evanghelizare, nu ne gândim, 
desigur, la un alt mesaj evanghelic decât acela adus pe pământ de Cuvântul 
lui Dumnezeu întrupat şi încredințat Bisericii sale, pentru a fi făcut cunoscut, 
spre sfințire şi mântuire, omenirii din toate timpurile. Este vorba doar de a-l 
face cunoscut şi trăit potrivit condiţiilor socio-culturale ale societății contem- 
porane, care, aşa cum am subliniat până acum, se confruntă cu concepţii de 
viață, credinţe şi practici religioase ce creează confuzii şi derută în mintea şi 
inimile multor persoane, îndepărtându-le de la credința creştină autentică. 

